इलाहाबाद। बात 1993 की है, जब पहली बार समाजवादी पार्टी और बहुजन समाज पार्टी ने गठबंधन किया और उत्तर प्रदेश में विधानसभा चुनाव लड़ा। इस चुनाव में 176 सीटें दोनों ने जीती और सरकार बना ली, लेकिन जून 1995 में हुए गेस्ट हाउस कांड के बाद दोनों दलों के बीच जो दूरी आई वह लगातार बढ़ती चली गई और दोनों दल एक-दूसरे के जानी दुश्मन बन गये। उस गठबंधन के बाद 25 साल का एक बड़ा वक्त यानी ढाई दशक बीत जाने के बाद एक बार फिर से दोस्ती की वही राह फिर से नजर आने लगी है। फूलपुर और गोरखपुर लोकसभा उपचुनाव में पुरानी दोस्ती का रंग कितना गाढ़ा होगा यह तो चंद दिनों में पता चलेगा। परन्तु भाजपा के भगवा अभियान से विचलित बसपा ने साइकिल से अपनी कदम ताल मिलने का फैसला कर लिया है। हालांकि ऑफर तो सपा की ओर से ही था लेकिन सही मायने में यह खुद को बचाने के लिए लिया गया फैसला है और इसके राजनीतिक मायने सिर्फ अपने राजनीतिक अस्तित्व को बचाने के लिए ही हैं।